P6_TA(2006)0465

Θιβέτ

Ψήφισμα του Ευρωπαϊκού Κοινοβουλίου σχετικά με το Θιβέτ

Το Ευρωπαϊκό Κοινοβούλιο,

- έχοντας υπόψη τα προηγούμενα ψηφίσματά του σχετικά με το Θιβέτ και την κατάσταση των ανθρωπίνων δικαιωμάτων στην Κίνα,

- έχοντας υπόψη το ψήφισμά του της 7ης Σεπτεμβρίου 2006, σχετικά με τις σχέσεις ΕΕ-Κίνας [1],

- έχοντας υπόψη την έλλειψη προόδου που διαπιστώνεται στον διάλογο ΕΕ-Κίνας για τα ανθρώπινα δικαιώματα,

- έχοντας υπόψη τις Βασικές Αρχές των Ηνωμένων Εθνών περί χρήσης βίας και χρήσης πυροβόλων όπλων από αστυνομικούς, όπως εγκρίθηκαν από την όγδοη διάσκεψη των Ηνωμένων Εθνών για την πρόληψη του εγκλήματος και τη μεταχείριση των υπαιτίων, που διεξήχθη στη Χαβάνα, Κούβα, από τις 27 Αυγούστου έως τις 7 Σεπτεμβρίου 1990,

- έχοντας υπόψη το Διεθνές Σύμφωνο των Ηνωμένων Εθνών για την προστασία των ατομικών και των πολιτικών δικαιωμάτων,

- έχοντας υπόψη την Συνθήκη των Ηνωμένων Εθνών για τα δικαιώματα του παιδιού,

- έχοντας υπόψη το άρθρο 115, παράγραφος 5, του Κανονισμού του,

A. λαμβάνοντας υπόψη ότι, στις 30 Σεπτεμβρίου 2006, περισσότεροι από 70 θιβετιανοί αποπειράθηκαν να διασχίσουν την καλυμμένη από παγετώνες διάβαση Nangpa Pass, στα θιβετιανά Ιμαλάϊα, η οποία απέχει περίπου δύο ώρες πεζή από τα σύνορα με το Νεπάλ, προκειμένου να ζητήσουν άσυλο ως πρόσφυγες στο Νεπάλ,

Β. λαμβάνοντας υπόψη ότι, κατά παράβαση του διεθνούς δικαίου, η κινεζική Λαϊκή Ένοπλη Αστυνομία (ΡΑΡ) άνοιξε πυρ εναντίον αόπλων θιβετιανών πολιτών στους οποίους συμπεριλαμβάνονταν γυναίκες και παιδιά· λαμβάνοντας επίσης υπόψη ότι, σύμφωνα με τα όσα κατεγράφησαν από βιντεοκάμερες και φωτογραφικές μηχανές, το πλήθος των θιβετιανών πολιτών δεν πλησίαζε αλλά αντιθέτως απομακρυνόταν αργά από τις κινεζικές δυνάμεις που άνοιξαν πυρ εναντίον τους και σε καμία περίπτωση δεν συνιστούσε απειλή,

Γ. λαμβάνοντας υπόψη ότι η Kelsang Namtso, μία δεκαεπτάχρονη καλόγρια, σκοτώθηκε από τα πυρά των κινέζων αστυνομικών της ΡΑΡ· λαμβάνοντας υπόψη ότι, σύμφωνα με ανεπιβεβαίωτες καταγγελίες αυτοπτών μαρτύρων, οι νεκροί είναι περισσότεροι· λαμβάνοντας υπόψη ότι ομάδα θιβετιανών στην οποία υπήρχαν παιδιά συνελήφθησαν ενώ προσπαθούσαν να διαφύγουν μετά το περιστατικό,

Δ. λαμβάνοντας υπόψη ότι το επίσημο πρακτορείο ειδήσεων της Κίνας Xinhua, αναφερόμενο σε περιστατικό που συνέβη στην περιοχή, κάνει λόγο για "αυτοάμυνα" μολονότι υπάρχουν βιντεοσκοπήσεις και φωτογραφίες που τεκμηριώνουν το αντίθετο· λαμβάνοντας επίσης υπόψη ότι οι κινεζικές αρχές δεν έχουν ακόμα παραδεχτεί επισήμως ότι το περιστατικό στη διάβαση Nangpa Pass έλαβε χώρα, ούτε ότι υπήρξαν θύματα από τις ενέργειες των κινεζικών δυνάμεων,

Ε. λαμβάνοντας υπόψη ότι από τον Σεπτέμβριο 2002 υφίστανται και πάλι επίσημες επαφές μεταξύ των κινεζικών αρχών και εκπροσώπων του Δαλάι Λάμα με σκοπό την αποκατάσταση αμοιβαίας εμπιστοσύνης και σεβασμού,

ΣΤ. λαμβάνοντας υπόψη ότι, παρά τις εν λόγω επαφές, αλλά και την σημασία που αποδίδουν σε αυτές τις συναντήσεις τα ανώτατα κλιμάκια των κινεζικών αρχών, έχουν σημειωθεί τα προηγούμενα χρόνια πολλές καταχρήσεις και παραβιάσεις των ανθρωπίνων δικαιωμάτων εις βάρος του θιβετιανού πληθυσμού και κυρίως των θιβετιανών μοναχών,

1. καταδικάζει την υπέρμετρη χρήση βίας από την κινεζική Λαϊκή Ένοπλη Αστυνομία, η οποία άνοιξε πυρ εναντίον αόπλων θιβετιανών πολιτών, μεταξύ των οποίων υπήρχαν παιδιά·

2. καταδικάζει έντονα τη δολοφονία της άοπλης θιβετιανής η οποία, δεδομένου ότι δεν ήταν ακόμη 18 ετών, ήταν σύμφωνα με το διεθνές δίκαιο ανήλικη·

3. εκφράζει την φρίκη του για την φυλάκιση θιβετιανών πολιτών, εννέα εκ των οποίων είναι παιδιά·

4. παροτρύνει τις κινεζικές αρχές να εγγυηθούν ότι οι θιβετιανοί που συνελήφθησαν στο περιστατικό δεν θα τύχουν κακομεταχείρισης κατά την κράτησή τους και ότι τηρούνται τα διεθνή πρότυπα ως προς τα ανθρώπινα δικαιώματα και οι διατάξεις του διεθνούς ανθρωπιστικού δικαίου·

5. παροτρύνει τις κινεζικές αρχές να απελευθερώσουν αμέσως όλα τα παιδιά που συνελήφθησαν στο περιστατικό·

6. παροτρύνει τις κινεζικές αρχές να διεξαγάγουν πλήρη προανακριτική έρευνα για τα γεγονότα της διάβασης Nangpa Pass και να εγγυηθούν ότι οι υπαίτιοι για οποιοδήποτε διαπραχθέν έγκλημα θα προσαχθούν στη δικαιοσύνη·

7. καλεί το Συμβούλιο και την Επιτροπή να παρακολουθήσουν εκ του σύνεγγυς, μέσω των αντιπροσωπειών τους στο Νεπάλ, την κατάσταση στην οποία ευρίσκονται οι θιβετιανοί της ομάδας που κατόρθωσαν να φτάσουν στο Νεπάλ, και να προβούν σε έντονες παραστάσεις προς τις κινεζικές αρχές σχετικά με αυτό το ζήτημα, στο πλαίσιο του διαλόγου ΕΕ-Κίνας για τα ανθρώπινα δικαιώματα·

8. καλεί το Συμβούλιο και την Επιτροπή να διατυπώσουν εκ νέου την θέση τους ότι μόνο ο διάλογος μεταξύ της κυβέρνησης της Λαϊκής Δημοκρατίας της Κίνας και των εκπροσώπων του Δαλάι Λάμα μπορεί να συμβάλει σε ειρηνική και μόνιμη λύση για το Θιβέτ, που θα είναι αποδεκτή από αμφότερες τις πλευρές·

9. καλεί την κυβέρνηση της Λαϊκής Δημοκρατίας της Κίνας να συνεχίσει τον διάλογο με τους εκπροσώπους του Δαλάι Λάμα προκειμένου να σημειωθεί πρόοδος ως προς τον σεβασμό των θρησκευτικών, πολιτισμικών, γλωσσικών και πολιτικών δικαιωμάτων στην Αυτόνομη Περιοχή του Θιβέτ·

10. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή, στον Γενικό Γραμματέα των Ηνωμένων Εθνών και στην κυβέρνηση της Λαϊκής Δημοκρατίας της Κίνας.

[1] Κείμενα που εγκρίθηκαν, P6_TA(2006)0346.

--------------------------------------------------